## Educació podrà eximir del requisit del màster de formació pedagògica per a agilitzar la cobertura de les vacants d'informàtica

*** La mesura, de caràcter transitori, s'ha adoptat després de les dificultats detectades per a poder cobrir estes places davant de la falta de professorat especialitzat
* La Conselleria va demanar el passat octubre al Ministeri d'Educació, Formació Professional i Esports la convocatòria extraordinària de la Comissió de Personal de la Conferència d'Educació, sense que s'haja rebut resposta**

La Conselleria d'Educació, Universitats i Ocupació podrà eximir els docents, de manera transitòria, del màster de formació pedagògica per a cobrir les vacants d'Informàtica i Sistemes i Aplicacions Informàtiques.

Esta autorització extraordinària, adoptada dimarts passat en el Ple del Consell, s'ha pres després de les dificultats detectades per a poder cobrir estes places davant de la falta de professorat especialitzat.

En els últims mesos la Conselleria ha adoptat diferents mesures que han aconseguit reduir la falta de professorat d'informàtica, com l'enviament de correus electrònics a les persones integrants de les bosses actuals, als qui no van superar el procés selectiu d'oposició, a les persones integrants d'altres bosses de personal docent que disposen de la titulació adequada per a impartir estes especialitats o la tramitació d'una convocatòria d'urgència d'obertura de bossa extraordinària.

Així mateix, des de les direccions de Personal Docent i d'Universitats es va fer una crida per a la captació de l'alumnat que ha realitzat el màster de formació pedagògica amb la finalitat que participara en els processos d'adjudicació d'estes especialitats. Estes mesures han aconseguit reduir el nombre de vacants, si bé continua faltant professorat.

**Mateixos problemes en altres CA**

La falta de professors d'Informàtica i Sistemes i Aplicacions Informàtiques és un problema registrat no solament a la Comunitat Valenciana, sinó també en altres comunitats com Extremadura, La Rioja, Castella-la Manxa, Canàries, Múrcia, Andalusia, Castella i Lleó, Madrid, Aragó, País Basc, Galícia i Catalunya.

Per això, el mes d'octubre la Comunitat Valenciana es va reunir amb estes comunitats per a fer front comú i es va sol·licitar al Ministeri d'Educació, Formació Professional i Esports la convocatòria extraordinària de la Comissió de Personal de la Conferència d'Educació, sense que s'haja rebut resposta.

Així, autonomies com Catalunya, Castella i Lleó i Aragó han optat per flexibilitzar, de manera extraordinària, el requisit de formació pedagògica per a assegurar la cobertura d'estes vacants.

**Autorització en pandèmia**

L'exempció del màster va ser autoritzada de manera extraordinària durant la pandèmia de COVID-19. Així, el setembre de 2020 es van adoptar mesures urgents en l'àmbit de l'educació no universitària a conseqüència del període de pandèmia, entre les quals s'establia l'exempció temporal del requisit de formació pedagògica i didàctica de postgrau per al nomenament de funcionariat interí nomenat amb caràcter excepcional per a places necessàries per a l'atenció docent.

Amb l'acord del Consell, la Conselleria d'Educació, Universitats i Ocupació podrà habilitar, de manera transitòria, el personal que es trobe cursant els estudis de màster o que establisca un compromís de realitzar-lo en els dos pròxims cursos acadèmics. D'esta manera, la Conselleria podrà adjudicar vacants o substitucions a docents de les especialitats d'Informàtica i Sistemes i Aplicacions Informàtiques.

Fecha: 17/01/2024